Mahalaukun toiminnan gammakuvaus

Sinulle on varattu mahalaukun toiminnan gammakuvaus. Mahalaukun tyhjenemisnopeutta voidaan arvioida seuraamalla gammakameralla radiolääkkeellä merkityn ruoka-aineen kulkua elimistössä.

Tutkimukseen valmistautuminen

Varaa tutkimukseen aikaa noin 5 tuntia. Ole syömättä ja juomatta yön yli, vähintään 6 tuntia. Aamulääkkeet saa ottaa veden kanssa. Tupakointi on kielletty tutkimusaamuna ja koko tutkimuksen ajan.

Kaksi vuorokautta ennen tutkimusta on tauotettava seuraavat lääkkeet:

* sisapridi
* metoklopramidi (Primperan)
* erytromysiini
* opiaatit
* skopolamiini
* kalsiumsalpaajat
* octreotidi
* teofylliini
* bentsodiatsepiinit

Diabeetikoilta mitataan verensokeri ennen tutkimusta. Verensokerin on oltava alle 15 mmol/l. Insuliinidiabeetikot pistävät tutkimukseen kuuluvan aterian yhteydessä puolikkaan annoksen normaalista ateriainsuliinistaan. **Jos sinulla on insuliini käytössä, muista ottaa se mukaan tutkimukseen.**

Tutkimukseen kuuluva kiinteä ateria sisältää paistettua kananmunan valkuaista ja paahtoleipää sekä rasvaa tai hilloa. Jos sinulla on erikoisruokavalio, ilmoita siitä mahdollisimman pian tutkimusyksikköön.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautisesi ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 4 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Tutkimuksen aluksi katsotaan kuvausasento. Kuvauksen aikana makaat sängyllä selällään liikkumatta.
* Ennen kuvauksen aloitusta syöt radiolääkkeellä merkityn aterian. Heti syömisen jälkeen aloitetaan kuvaus, joka kestää 30 minuuttia.
* Lisäksi otetaan staattisia kuvia 60, 120 ja 180 minuutin kuluttua syömisestä ja tarvittaessa 240 min kuluttua. Niistä jokainen kestää 5 minuuttia.

Tutkimuksen jälkeen huomioitavaa

Radiolääkkeet eivät vaikuta vointiisi ja ne poistuvat elimistöstäsi vuorokauden aikana. Radiolääkkeet lähettävät jonkin verran säteilyä lähiympäristöösi. Muille ihmisille aiheutuva säteilyannos on niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltäsi.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 134 4566 arkisin klo 12:00–14.00.